

**CRNA GORA**

**MINISTARSTVO PRAVDE**

**IZVJEŠTAJ**

**O PRIMJENI INSTITUTA**

**„LICE ZA PODRŠKU DJETETU U POSTUPCIMA U VEZI SA PORODIČNIM ODNOSIMA“**

**(NOVEMBAR 2023 – NOVEMBAR 2024.)**

**Podgorica, decembar 2024. godine**

**UVOD**

Institut „Lice za podršku djetetu u postupcima u vezi sa porodičnim odnosima“ (u daljem tekstu: Lice za podršku) uveden je u pravni sistem Crne Gore Zakonom o izmjenama i dopunama Porodičnog zakona („Službeni list CG“, broj 53/16), sa ciljem pružanja stručne pomoći i podrške djetetu u sudskim postupcima u vezi sa porodičnim odnosima.

Imajući u vidu poseban značaj i ulogu instituta Lice za podršku, Akcionim planom za implementaciju Strategije reforme pravosuđa 2021 – 2022 (mjera 2.3.3.) i Programom rada Ministarstva pravde za IV kvartal 2024. godine, predviđeno je praćenje njegove praktične primjene kroz izradu godišnjeg Izvještaja o primjeni instituta „Lice za podršku djetetu u postupcima u vezi sa porodičnim odnosima“.

Izvještaj se zasniva na podacima pribavljenim od osnovnih sudova, Centra za obuku u sudstvu i državnom tužilaštvu, podacima i informacijama pribavljenim od Lica za podršku, sudija i advokata.

**I NORMATIVNI OKVIR**

Ustav Crne Gore iz 2007. godine promoviše koncept prava djeteta, propisujući da dijete uživa prava i slobode koji su primjereni njegovom uzrastu i zrelosti, kao i da se djetetu jemči posebna zaštita od psihičkog, fizičkog, ekonomskog i svakog drugog iskorišćavanja ili zloupotrebe (član 74 Ustava).

Institut Lice za podršku uveden je u pravni sistem Crne Gore 2016. godine donošenjem Zakona o izmjenama i dopunama Porodičnog zakona. Novine ovog zakona, u najvećem broju**,** odnosile su se na oblast prava djeteta i mehanizme namijenjene sudskoj zaštiti prava djeteta iz sfere porodičnih odnosa. Uvođenjem ovog instituta unaprijeđeni su uslovi za efektivno učešće djece u sudskim postupcima iz porodično – pravnih odnosa i pružanje potrebne stručne pomoći i podrške djeci o čijim se pravima i interesima odlučuje, u skladu sa međunarodnim standardima.

Iskustvo pokazuje da je djetetu učesniku u sudskom postupku, bez obzira da li ima položaj stranke, svjedoka ili učesnika koji izražava svoje mišljenje, najčešće neophodna stručna pomoć i podrška, jer je nedovoljno pripremljeno za dolazak pred sud, ne poznaje svoja prava i ne razumije na pravi način ono što se događa u sudnici. S druge strane, za djecu, posebno onu nižeg uzrasta, dolazak u sudnicu i suočavanje sa tipičnim ambijentom i atmosferom koja u njoj vlada predstavlja traumatično iskustvo i uzrok je svojevrsne viktimizacije djeteta. Sagledavajući potrebu da se djeci obezbijedi adekvatna pomoć i podrška stručnih osoba, a imajući u vidu raznovrsne modele u uporednim pravnim sistemima, uveden je novi institut Lice za podršku, model koji je prilagođen domaćem pravnom sistemu.

U Porodičnom zakonu u članu 317v stav 1 najprije je propisano da u postupcima u vezi sa porodičnim odnosima, sud može, ako ocijeni da to zahtijeva intenzitet konflikta između djeteta i roditelja ili između roditelja, postaviti djetetu Lice za podršku. Lice za podršku se postavlja djetetu mlađem od 14 godina bez njegove saglasnosti, a djetetu starijem od 14 godina iz njegovu saglasnost.

Lica za podršku mogu biti stručnjaci iz oblasti socijalnog rada, psihologije, pedagogije, sociologije, defektologije ili specijalne pedagogije koji su završili obuku o pružanju podrške djeci u sudskim postupcima koji se tiču odnosa roditelja i djece koji se nalaze na listi Lica za podršku koju objavljuje i ažurira Ministarstvo pravde.

U članu 317g istog zakona taksativno su propisani uslovi koje mora da ispunjava Lice za podršku, s tim što je propisan i jedan izuzetak kojim je dozvoljena mogućnost da Ministarstvo pravde izda licencu i licu druge struke osim one koja je predviđena ovim zakonom, a koje ima završene specijalističke studije VII1 nivo kvalifikacije obrazovanja i koje ispunjava preostale propisane uslove za izdavanje licence, ako utvrdi da to lice svojim praktičnim znanjem i iskustvom može uspješno da obavlja poslove Lica za podršku. Ministarstvo pravde sprovodi obuku Lica za podršku u skladu sa Pravilnikom o obuci za Lica za podršku djetetu u postupcima u vezi sa porodičnim odnosima, obrazuje Komisiju za provjeru stečenih znanja i vještina, propisuje program obuke i način njenog sprovođenja, izdaje uvjerenje o uspješno završenoj obuci i izdaje licencu za rad Lica podršku na period od pet godina, koja se može produžiti za isti period.

Dužnosti Lica za podršku su: da se brižljivo i savjesno stara o ličnosti i interesima djeteta, da sa djetetom izgradi odnos povjerenja, da ga upozna sa njegovim pravima, pruži informacije o predmetu, toku i mogućem ishodu postupka, kao i da objasni djetetu moguće posljedice izražavanja njegovog mišljenja. Takođe, propisana je i obaveza Lica za podršku da, uz saglasnost djeteta, sudu prenese njegovo mišljenje, da prisustvuje ročištu na kome se dijete saslušava odnosno neposredno iznosi mišljenje, kao i da djetetu objasni sadržinu odluke i njene posljedice.

Da bi Lice za podršku uspješno ostvarilo svoju ulogu, propisana su i odgovarajuća prava koja ono ima, prije svega pravo uvida u spise predmeta, pravo da mu budu dostavljeni svi podnesci i pravo da prisustvuje svim ročištima, pravo na naknadu stvarnih troškova i naknadu za rad, koji čine dio parničnih troškova. Prava i obaveze Lica za podršku prestaju pravosnažnošću sudske odluke za svaki pojedinačni predmet.

Kao kontrolni mehanizam i zaštita od nesavjesnog i neprofesionalnog postupanja Lica za podršku propisano je da će sud razriješiti Lice za podršku ako utvrdi da nesavjesno vrši svoju dužnost, da zloupotrebljava svoja ovlašćenja, da radom ugrožava interes djeteta ili ako smatra da bi za dijete bilo korisnije da mu se postavi drugo Lice za podršku.

U skladu sa navedenim zakonskim određenjima, Ministarstvo pravde je organizovalo, sprovelo obuku i izdalo licencu za 17 Lica za podršku.

**II PRAKTIČNA PRIMJENA INSTITUTA LICE ZA PODRŠKU**

1. **Postupanje sudova**

U sudskim postupcima u Crnoj Gori stručnu podršku i pomoć djeci pruža ukupno 16 Lica za podršku, budući da je jedno Lice za podršku zatražilo brisanje sa Liste Lica za podršku.

Lice za podršku postavlja sud kada procijeni da je intezitet konflikta između roditelja toliko jak da bi dijete u postupku moglo da iznese svoje mišljenje, a da to ne utiče štetno za njegov psihofizički razvoj.

Prema pribavljenim podacima, osnovni sudovi su u izvještajnom periodu angažovali Lice za podršku u 43 predmeta.

U tabeli koja slijedi prikazani su osnovni sudovi koji su u izvještajnom periodu angažovali Lice za podršku, kao i broj predmeta u kojima su ta lica angažovana.

|  |  |
| --- | --- |
| **Naziv suda** | **Broj predmeta** |
| Osnovni sud u Baru | 9 |
| Osnovni sud u Beranama | 6 |
| Osnovni sud u Bijelom Polju | 1 |
| Osnovni sud u Kolašinu | 3 |
| Osnovni sud u Kotoru | 2 |
| Osnovni sud u Plavu | 3 |
| Osnovni sud u Podgorici | 16 |
| Osnovni sud u Rožajama | 1 |
| Osnovni sud u Herceg Novom | 2 |
| **Ukupno** | **43** |

Iz tabelarnog prikaza proizilazi da je Osnovni sud u Podgorici u najvećem broju predmeta – 16 angažovao Lice za podršku, što čini 37,21% od ukupnog broja predmeta u kojima su ova lica u izvještajnm periodu angažovana u svim osnovnim sudovima. Posmatrano u odnosu na prethodni izvještajni period u kojem su u porodično - pravnim sporovima sudije ovog suda angažovale Lice za podršku u 16 predmeta, konstatuje se da je ista praktična zastupljenost i primjena ovog instituta.

Preostali osnovni sudovi, koji su u izvještajnom periodu angažovali Lice za podršku, to su učinili na sljedeći način: Osnovni sud u Baru u 9 predmeta, Osnovni sud u Beranama u 6 predmeta, Osnovni sud u Plavu i Osnovni sud u Kolašinu u po 3 predmeta, Osnovni sud u Kotoru i Osnovni sud u Herceg Novom u po 2 predmeta, i Osnovni sud u Bijelom Polju i Osnovni sud u Rožajama u po 1 predmetu.

Iz navedenih podataka proizilazi da je 9 od ukupno 15 osnovnih sudova angažovalo Lice za podršku u izvještajnom periodu, te da je, primjećena ista regionalna zastupljenost primjene u odnosu na prethodni izvještajni period, kada je ovaj institut našao primjenu takođe kod 9 osnovnih sudova u Crnoj Gori.

U izvještaju nije bilo moguće iskazati odnos broja predmeta u kojima su sudovi angažovali Lice za podršku i ukupnog broja predmeta iz oblasti porodično – pravnih odnosa koji se nalazio u radu u sudovima u izvještajnom periodu, jer statistički podaci o broju parničnih i vanparničnih predmeta u sudovima ne pružaju uvid o njihovom broju prema predmetu spora.

U pravcu stvaranja svih neophodnih uslova za cjelovito praćenje praktične primjene instituta Lice za podršku predviđeno je da se analitički podaci koji se odnose na angažovanje Lica za podršku, razvrstani prema predmetu spora, unose u novi Informacioni sistem pravosuđa (sadašnji Pravosudni informacioni sistem), koji je još uvijek u pripremi.

1. **Angažovanje Lica za podršku, obavljeni intervjui**

Za sveobuhvatno sagledavanje praktične primjene ovog instituta od posebnog su značaja podaci i informacije pribavljeni od lica koja su kao imaoci licence za rad upisana na Listu Lica za podršku djetetu u postupcima u vezi sa porodičnim odnosima.

U posmatranom periodu 9 Lica za podršku od ukupno 16 upisanih na listi koju ažurira Ministarstvo pravde, bilo je angažovano u 43 sudska postupaka u vezi sa porodičnim odnosima. Kada je riječ o podacima dobijenim od Lica za podršku, koji su iste saopštili na osnovu svoje evidencije, čije vođenje nije obavezno, to se i razlikovanje u odnosu na podatke dobijene od strane sudova, može pravdati previdom koji je nastao prilikom evidencije datuma angažovanja u posmatranom periodu u odnosu na raniji period.

Iz prethodno navedenih podataka proizilazi činjenica da je povećan broj Lica za podršku imao angažovanje u postupcima u vezi sa porodičnim odnosima u posmatranom periodu. Takođe, i dalje je uočljivo da postoji značajno odstupanje u procentualnoj zastupljenosti i među samim Licima za podršku koja su bila angažovana u sudskim postupcima, čemu treba posvetiti posebnu pažnju u narednom periodu.

U tom pravcu Ministarstvo pravde je u saradnji sa Vrhovnim sudom preduzelo aktivnosti u cilju nalaženja prihvatljivog rješenja, kako bi Lica za podršku bila ravnomjerno zastupljena u sudskim postupcima u vezi sa porodičnim odnosima.

Za potrebe sačinjavanja izvještaja, predstavnici Ministarstva pravde zatražili su izvještaj od sudija osnovnog suda i višeg suda, Advokatske komore Crne Gore i Lica za podršku o praktičnom iskustvu u obavljanju ove dužnosti.

Predstavnik suda ukazao je na praktični značaj uvođenja i primjene instituta Lica za podršku u porodičnim postupcima, koje doprinosi da se mišljenje djeteta mnogo češće utvrđuje nego što je to bilo u ranijem periodu. Ističe da prije izmjena Porodičnog zakona 2016. godine, mišljenje djeteta se rijetko uzimalo, osim u slučajevima kada se radilo o djeci starijoj od 15 godina, koja su, prema ranijem zakonskom rješenju, kao i sada, imala pravo da odluče sa kojim roditeljem će živjeti i na koji način će održavati lične odnose sa roditeljem sa kojim ne žive. Iako norma o pravu djeteta na slobodno izražavanje mišljenja pred sudom o svim pitanjima koja ga se tiču nije izmijenjena 2016. godine, kada je uveden institut Lica za podršku, saslušanje djece je često izbjegavano kako bi se djeca sačuvala od dodatnog stresa, koji su već doživljavala zbog razvoda roditelja. Smatra da su se takvim postupanjem sa jedne strane štitili interesi djece, ali je sa druge strane o njihovim pravima odlučivano bez saslušanja, što je bilo protivno njihovim interesima. Prema njegovom mišljenju uvođenje instituta Lica za podršku predstavlja značajno rješenje, jer omogućava da se mišljenje djeteta pribavi putem stručnog lica koje, osim što ima odgovarajuće obrazovanje za rad sa djecom (iz oblasti socijalnog rada, psihologije, pedagogije, sociologije, defektologije ili specijalne pedagogije), prolazi i potrebnu obuku. Na taj način, pribavljanje mišljenja djeteta putem Lica za podršku pruža najveće moguće garancije za zaštitu interesa djeteta. Ukazuje da za sud, mišljenje djeteta postaje ključni dokaz u odlučivanju u porodičnim predmetima, posebno u situacijama kada roditelji, zbog konfliktnih odnosa, nastoje pridobiti dijete na svoju stranu i manipulišu činjenicama u korist svojih interesa. Mišljenje djeteta dobijeno putem stručnog lica, koje ima znanje i obuku za saslušanje djece, vrlo je značajno za razrješenje porodičnih sporova. Iskazi koje djeca daju u takvim okolnostima su detaljni i obimni, jer se sa djecom radi na više sastanaka, što omogućava dublje razumijevanje trenutnih porodičnih prilika. Takvi iskazi omogućavaju prepoznavanje eventualnih emotivnih manipulacija i pružaju sudu uvid u stvarnu situaciju. Naime, ističu da mišljenje dobijeno preko Lica za podršku predstavlja svojevrsno ogledalo odnosa u porodici, te kada se isto sagleda kao cjelina dobija se jasan odgovor o relacijama u porodici, o potrebama djeteta i ono što je najvažnije - dobija se jasan odgovor na pitanje šta je najbolji interes djeteta. Naravno, u kontekstu drugih dokaza. Takav način saslušanja, odnosno rezultat koji se dobija, vjerovatno je stvar vještine koju posjeduju Lica za podršku, pa isitču samo pohvale za njihovo umijeće, bar kada su u pitanju lica sa kojima su sarađivali. Mišljenja su da je institut dovoljno promovisan, ali da bi obuke na ovu temu mogle dodatno doprinijeti promociji instituta, te organizovanje obuka, kako u zemlji, tako i posebno u inostranstvu, za Lica za podršku, smatra neophodnim kako bi ovaj institut bio još efikasniji u cilju sticanja novih znanja i vještina, kako za sudije, tako i za Lica za podršku. Dodatno, predstavnik sudija ukazuje da se o pravima djece najčešće odlučuje u postupcima za razvod braka, pri čemu je u poslednjem periodu primetan rast broja postupaka koji se pokreću po predlogu za sporazumni razvod braka. Međutim, broj predmeta u kojima su ispunjeni zakonski uslovi za angažovanje Lica za podršku je veoma mali. Prema njegovom mišljenju, kada se uzme u obzir ukupan broj porodičnih predmeta u kojima se odlučuje o pravima djece, procenat predmeta u kojima se angažuje lice za podršku iznosi ispod 10%, što ukazuje da ovaj institut nije zastupljen u dovoljnoj mjeri, obzirom na ranjivost djece u postupku iz porodično - pravnih odnosa.

Predstavnik Advokatske komore ukazao je na veliki značaj ovog instituta, ali smatra da bi trebalo da se koristi i primenjuje u praksi na adekvatniji i intenzivniji način. Kako bi se maksimalno zaštitio interes djeteta i ostvarila suština ovog instituta,u nastavku teksta su istakli probleme u njegovoj primeni. Smatraju da je jedan od ključnih problema što se Lice za podršku i dijete ne kontaktiraju tokom cijelog postupka, već samo povremeno, a da Lice za podršku rijetko prisustvuje ročištima, što vodi do manjakvosti podrške djetetu tokom cjelokupnog postupka, a ne samo jednog dana u toku trajanja istog. Takođe, naglašeno je da se izveštaj Lica za podršku često koristi kao mišljenje djeteta, što nije suština ovog instituta, te da je suština pružiti dijetetu podršku da lakše podnese postupak koji je u toku. Nadalje, smatraju da Lice za podršku treba da procijeni da li je, bez obzira na saglasnost djeteta, u njegovom interesu da se sudu prenese sve što je dijete iznijelo Licu za podršku. To znači da Lice za podršku mora procieniti da li je dijete dovoljno svjesno mogućih posljedica takve saglasnosti, te ako nije, treba to predočiti sudu. Ističu da je neophodna kontinuirana obuka Lica za podršku kako bi se mogla davati autentična mišljenja deteta uz individualizovan pristup i stručnost. Smatraju da je zabrinjavajuće što je u većini slučajeva angažovano isto Lice za podršku, što smatraju da ukazuje na nedovoljno povjerenje suda u rad drugih osoba koje se mogu imenovati. U tom kontekstu, predlažu da sud već na prvom ročištu vodi računa o angažovanju različitih Lica za podršku, a ne da se rukovodi predlogom jedne od stranaka. Takođe, smatraju da bi trebalo podsticati češće kontakte između djeteta i Lica za podršku, fokusirajući se na pružanje podrške djetetu, a ne samo na prenošenje onoga što je dijete iznijelo u svom iskazu pred sudom. Ovo je posebno važno u slučajevima gdje postoji značajan konflikt među stranakama, jer integralno iznošenje djetetovih rieči sudu i stranakama može biti kontraproduktivno za dijete, ponekad čak i ako ono da saglasnost. S druge strane, smatraju da Lice za podršku, kad procjeni, može predložiti sudu da pribavi mišljenje djeteta na drugi adekvatan način, ukoliko smatra da bi to bilo od značaja. Iako su suštinski zadovoljni radom Lica za podršku, ukazuju da ovaj institut neće biti održiv ako se lica koja obavljaju ovu funkciju ne obučavaju adekvatno za rad sa djecom, uz duboko razumijevanje instituta i posvećenost. To nije kritika angažovanju jednog Lica za podršku, koje je obično opravdano zbog kvaliteta, već kritika nedostatka obuke i pripreme drugih lica koja bi mogla biti imenovana za ovu funkciju.

Predstavnik Lica za podršku je do sada bio zadovoljan radom sudova u smislu angažovanja Lica za podršku i ukazuje da je bio uključen od poćetka sudskog procesa. Smatra da je saradnja sa sudovima na visokom nivou, te da sudije uvažavaju rad i cijene podršku. Ističe da kroz praktičnu primjenu ovog instituta dijete razvija osjećaj da je bitno i uvjerenje da će se njegovo mišljenje čuti. Kada je riječ o edukacijama navodi da su vrlo korisne i obavezne te da se nadaju studijskoj posjeti u Sloveniji koja je navedena kao mogućnost na inicijalnim obukama.

Sva lica koja učestvuju u primjeni ovog instituta smatraju pozitivnim njegovo uvođenje, jer je prepoznat kao izuzetno koristan sa aspekta zaštite prava i interesa djece, kojem je potrebna dalja podrška i promocija, a radi značajnijeg prepoznavanja i primjene u društvu.

**III OBUKE**

Ministarstvo pravde je kod Centra za obuku u sudstvu i državnom tužilaštvu iniciralo da se u program za kontinuiranu obuku sudija i državnih tužilaca za 2023/2024. godinu uvrste i obuke Lica za podršku.

U okviru Programa za kontinuiranu obuku sudija i državnih tužilaca za 2024. godinu, Centar za obuku u sudstvu i državnom tužilaštvu organizovao je 25. i 26. septembra 2024. godine obuku na temu: „*Porodični odnosi i najbolji interes djeteta*“. Obuka je imala za cilj unapređenje znanja sudija i Lica za podršku kada su u pitanju porodični odnosi i najbolji interes djeteta, kako bi se doprinijelo boljem položaju djece u sudskim postupcima i ujednačavanju sudske prakse kada je riječ o uređenju porodičnih odnosa. Predavači na obuci su bile gđe Snežana Aleksić, Ranka Vuković i Vesna Begović, doskorašnje sudije Vrhovnog suda Crne Gore i gđa Dijana Popović Gavranović načelnica Stručne službe u Vrhovnom državnom tužilaštvu Crne Gore. Teme koje su bile zastupljene na obuci odnosile su se na: lmovinske odnose bračnih supružnika; Bračni ugovor; Sticanje u porodičnoj zajednici; Postupak u sporovima povodom očinstva i materinsvtva - studija slučaja; Uloga suda u ocjenjivanju najboljeg interesa djeteta; Uloga Lica za podršku; Nalog suda za postavljenje i definisanje zadataka licima za podršku – iskustva iz prakse, Položaj djeteta u visokokonfliktnom razvodu - otuđenje djeteta. Obuci je prisustvovalo 38 učesnika/ca (32 sudija/kinja i 6 Lica za podršku).

**IV OCJENA STANJA**

Sagledavajući primjenu instituta Lice za podršku u pravnoj praksi crnogorskih sudova, prema podacima dobijenim za sačinjavanje godišnjeg izvještaja, može se zaključiti da ovaj institut ima sve veći značaj na polju zaštite najboljeg interesa djeteta.

Navedeni zaključak, prije svega, proizilazi iz činjenice da su sudovi u izvještajnom periodu angažovali Lice za podršku u 43 predmeta, te činjenice da su svi učesnici sa kojima je obavljen razgovor ili su kontaktirani za potrebe izrade ovog izvještaja – Lica za podršku, sudije, advokati, istakli njegov nesumnjiv značaj za pružanje stručne pomoći i podrške djeci u visokokonfliktnim sudskim sporovima iz porodično – pravnih odnosa.

Kada se ima u vidu da je riječ o relativno novom pravnom institutu, čiji značaj i doprinos se postiže u svakom konkretnom slučaju u kojem je djetetu obezbijeđena ova vrsta pomoći i podrške, to se i njihovo angažovanje od strane sudova u Crnoj Gori u 43 postupka, posebno kada se ima u vidu da jedan postupak može, a često i jeste, podrazumijevao uključenost dvoje i više djece, ima cijeniti kao značajno dostignuće. Jer, kao što je rečeno, najbolji interes djeteta, kao zaštićeno dobro u konkretnom slučaju, ne može imati samo svoj brojčani ekvivalent, već opravdanost u svakom pojedinačnom sudskom postupku u kojem je sud obezbijedio da dijete kao učesnik u postupku dobije podršku koja je primjerena i adekvatna.

Lice za podršku prvenstveno brine o najboljem interesu djeteta i kroz rad s djetetom dolazi do njegovog autentičnog mišljenja. Na taj način pomaže sudu da, s jedne strane, čuje glas djeteta i s druge strane, omogućava sudu da dijete ne izlaže dodatnom stresu i saslušanju u sudnici, kao što je to ranije bio slučaj dok ovaj institut nije postojao.

Svojevrsnu potvrdu opravdanosti ovog instituta predstavlja i usaglašenost intervjuisanih Lica za podršku, sudija i advokata, koji su imali neposredno iskustvo u njegovoj praktičnoj primjeni, u pogledu njegovog značaja na polju zaštite prava djeteta i njegovog najboljeg interesa. Takođe, svi koji primjenjuju ovaj institut su stava da se u cilju jačanja uloge Lica za podršku organizuje sve više naprednih obuka, kao i studijskih posjeta sudovima van Crne Gore, koji primjenjuju ovaj institut.

U okviru Programa za kontinuiranu obuku sudija i državnih tužilaca za 2024. godinu, Centar za obuku u sudstvu i državnom tužilaštvu organizovao je 25. i 26. septembra 2024. godine obuku na temu: „*Porodični odnosi i najbolji interes djeteta*“. Obuka je imala za cilj unapređenje znanja sudija i Lica za podršku kada su u pitanju porodični odnosi i najbolji interes djeteta, kako bi se doprinijelo boljem položaju djece u sudskim postupcima i ujednačavanju sudske prakse kada je riječ o uređenju porodičnih odnosa. Obuci je prisustvovalo 38 učesnika/ca (32 sudija/kinja i 6 Lica za podršku).

Angažovanjem Lica za podršku omogućava se utvrđivanje autentičnog mišljenja djeteta, što je od velikog značaja u postupcima u visoko konfliktnim slučajevima između roditellja i djece u kojima se odlučuje prvenstveno o zaštiti interesa djeteta od izlaganja manipulacijama roditelja koji to rade radi svoje koristi. Da se zaključiti da je izvještaj Lica za podršku od posebnog značaja za donošenje pravilne odluke koja je u najboljem interesu djeteta.

Dakle, iz svega navedenog proizilazi da je potrebna ravnomjerna zastupljenost kod angažovanja Lica za podršku djetetu u sudskim postupcima u vezi sa porodičnim odnosima, veća učestalost korišćenja ovog instituta, kao i obezbjeđenje diversifikacije prilikom dodjele predmeta licima za podršku. U tom pravcu neophodno je preduzeti aktivnosti radi pronalaženja rješenja, kako bi sva Lica za podršku bila jednako zastupljena od strane sudova, bez obzira na predloge stranaka u postupku.

Prilikom sačinjavanja izvještaja primijećeno je da od pojedinih sudova nije bilo angažovanja Lica za podršku u sudskim postupcima u vezi sa porodičnim odnosima. Stoga, u cilju dodatnog sticanja znanja i vještina potrebnih za pravilno tumačenje i pravilnu primjenu ovog instituta neophodne su redovne edukacije sudija, Lica za podršku i advokata. Prvenstveno je važno da sudovi prepoznaju važnost uloge koju dijete ima u porodično pravnim sporovima, a time i postavljanje Lica za podršku kako bi se pravo dijeteta na učešće u postupku ostvarilo u punoj mjeri.

Kada je u pitanju praćenje praktične primjene ovog instituta, novi Informacioni sistem pravosuđa, koji je fazi izrade, sadržaće sve relevantne podatke o predmetima iz porodično – pravnih odnosa, pa i podatke o angažovanju Lica za podršku, što će omogućiti cjelovito praćenje njegove primjene.

**V PREPORUKE ZA NAREDNI PERIOD**

U narednom periodu potrebno je:

* kontinuirano pratiti praktičnu primjenu instituta Lice za podršku djetetu kroz izradu godišnjih izvještaja o njegovoj primjeni;
* preduzeti aktivnosti na realizaciji ravnomjerne zastupljenosti svih Lica za podršku djetetu u sudskim postupcima, njihovo češće angažovanje, uz obezbjeđivanje diversifikacije prilikom dodjele predmeta;
* organizovati edukacije za sudije (osnovnih i viših sudova) i Lica za podršku djetetu, a po potrebi organizovati i nove bazične obuke;
* nastaviti sa kontinuiranim obukama sudija, socijalnih radnika i advokata u vezi sa primjenom instituta Lice za podršku djetetu;
* da relevantne institucije nastave sa informisanjem (promocijom) stručne i šire javnosti o ulozi i značaju instituta Lice za podršku;